Riikka Purra

Riikka Katriina Purra (ent. Niskakari, s. 13. kesäkuuta 1977 Pirkkala) on suomalainen poliitikko, joka on toiminut valtionvarainministerinä Orpon hallituksessa kesäkuusta 2023 lähtien ja Perussuomalaisten puheenjohtajana elokuusta 2021 lähtien.
Purra on suorittanut valtiotieteiden maisterin tutkinnon Turun yliopistossa vuonna 2004. Hän aloitti poliittisen uransa Perussuomalaisten poliittisena suunnittelijana vuonna 2016 ja valittiin eduskuntaan Uudenmaan vaalipiiristä vuonna 2019. Hänen johdollaan Perussuomalaiset saavutti merkittävän voiton vuoden 2023 eduskuntavaaleissa, mikä mahdollisti keskusta-oikeistolaisen koalitiohallituksen, joka on keskittynyt julkisen talouden vakauttamiseen ja maahanmuuton rajoittamiseen.
Valtiovarainministerinä Purra on asettanut etusijalle toimenpiteet, joilla vakautetaan Suomen velkasuhde ja supistetaan budjettivaje alle 10 miljardiin euroon menojen hillitsemisen ja talousuudistusten avulla. Toimikautensa aikana hän on ajanut sosiaalietuuksien saamisen tiukentamista, erityisesti maahanmuuton osalta, hyvinvoinnin kestävyyttä ja ollut keskiössä julkista taloutta koskevissa keskusteluissa.
Varhainen elämä ja koulutus.
Riikka Purra syntyi kesäkuussa 1977 Pirkkalassa. Pian tämän jälkeen hänen perheensä muutti naapurikaupunki Tampereelle, jossa hän vietti lapsuutensa ja varhaisnuoruutensa. Vanhempiensa arvioeron jälkeen Purra asui äitinsä Marja-Leena "Maisa" Purran kanssa Tampereen keskustassa, Armonkallion kaupunginosassa 1980-luvulla ja 1990-luvun alussa. Hänen äitinsä työskenteli toimittajana Yleisradiossa, jonka toimistot sijaitsivat Tohlopissa. Vuonna 1990, kun Purra oli 12-vuotias ja kävi kuudetta luokkaa, hänen äitinsä kuoli yllättäen kotona sydänkohtaukseen. Äidin varhainen menetys vaikutti merkittävästi Purran persoonaan. Tämä jälkeen hän muutti asumaan isänsä kanssa. Kaupungin kasvuympäristöä ja dynamiikkaa muovasi samoihin aikoihin muuttuva sosiaalinen rakenne ja vastareaktiot kasvavaan maahanmuuttoon. Hän joutui varhaisteininä maahanmuuttajamiesten ahdistelemaksi.
Purra valmistui Turun yliopistosta valtiotieteiden maisteriksi vuonna 2004. Hän keskittyi opinnoissaan valtiotieteeseen, taloustieteeseen ja ympäristöpolitiikkaan. Valmistumisensa jälkeen Purra työskenteli Turun yliopistossa kansainvälisen politiikan väitöskirjatutkijana ja opettajan tehtävissä.
Poliittinen ura.
Purra kiinnostui politiikasta jo lapsena, ja nuorena hän koki omien sanojensa mukaan ”varsin vahvan ympäristöherätyksen”. Hän kertoo olevansa yhä ”kulutuskriittinen”. Nuorena aikuisena Purra äänesti ympäristöasioiden vuoksi vihreitä. Sittemmin hän tutustui esimerkiksi Jussi Halla-ahon maahanmuuttoa käsitteleviin verkkokirjoituksiin, kuten Scripta-blogiin ja siirtyi perussuomalaisten kannattajaksi. Purra kertoo vastustavansa maahanmuuttoa osittain omien kokemuksiensa pohjalta, sillä hän joutui teini-ikäisenä maahanmuuttajamiesten ahdistelemaksi Tampereella. 
Poliittisen uran alku ja ensimmäiset tehtävät.
Purra aloitti poliittisen uransa vuonna 2016, kun hänestä tuli perussuomalaisten poliittinen suunnittelija. Purra valmisteli ohjelmatyötä ja linjauksia puolueessa, joka otti Jussi Halla-ahon kaudella jyrkän linjan maahanmuutossa ja EU-kriittisyydessä. Purran panosta taustavaikuttajana puolueen strategioihin, ohjelmatyöhön, viestintään ja toimijoiden osaamisen kartuttamiseen on pidetty merkittävänä. Purraa luonnehdittiin puolueen pääideologiksi ja puheenjohtaja Halla-ahon oikeaksi kädeksi, sillä hän työskenteli läheisessä yhteistyössä puoluejohdon kanssa ja toimi puheenjohtajan sparraajana. Vuoden 2017 kuntavaaleissa Purra valittiin Kirkkonummen kunnanvaltuustoon ja vuoden 2018 presidentinvaaleissa hän toimi presidenttiehdokas Laura Huhtasaaren kampanjapäällikkönä.
Eduskuntavaaleissa 2019 Purra valittiin eduskuntaan Uudenmaan vaalipiiristä 5 960 äänellä. Hän toimi ensimmäisellä vaalikaudellaan mm. hallintovaliokunnan puheenjohtajana vuosina 2019–2022 ja Sitran hallintoneuvoston varapuheenjohtajana 2020–2023.
Purra valittiin perussuomalaisten ensimmäiseksi varapuheenjohtajaksi kesäkuussa 2019 pidetyssä Tampereen puoluekokouksessa. Heinäkuussa 2021 hän ilmoitti tavoittelevansa perussuomalaisten puheenjohtajuutta, ja hänet valittiin 14. elokuuta 2021 Seinäjoen puoluekokouksessa puolueen puheenjohtajaksi. Purra voitti ensimmäisellä äänestyskierroksella 774 äänellään Sakari Puiston (252 ääntä), Ossi Tiihosen (181 ääntä) ja Kristiina Ilmarisen (7 ääntä).
Purra luopui hallintovaliokunnan puheenjohtajuudesta marraskuussa 2022. Syynä oli keskittyminen puolueen johtamiseen.
Valtiovarainministerinä.
Eduskuntavaaleissa 2023 perussuomalaiset sijoittui Purran johdolla toiseksi puolueen historian parhaimmalla vaalituloksella. Henkilökohtaisissa äänimäärissä Purra oli koko Suomen eniten ääniä saanut ehdokas; hän sai 42 594 ääntä, mikä on koko Suomen eduskuntavaalien historian neljänneksi suurin äänimäärä. Purra nimitettiin Orpon hallitukseen valtiovarainministeriksi 20. kesäkuuta 2023.
Valtiovarainministerinä Purra on ajanut voimakkaasti hallituksen leikkauksia ja talouskuria. Häntä on julkisuudessa verrattu 1990-luvun laman aikana valtiovarainministerinä toimineeseen Iiro Viinaseen, jonka aikana leikkaukset olivat kuitenkin mittakaavaltaan suurempia. Purra on myös arvostellut ammattiyhdistysliikkeen edustajia hallituksen työelämämuutosten vastustamisesta ja muutosten vastaisten poliittisten lakkojen taloudellisia vaikutuksia.
Marraskuussa 2023 Purra kritisoi blogikirjoituksessaan apulaisoikeuskansleri Mikko Puumalaisen päätöstä olla sallimatta koko itärajan sulkemista reaktiona Venäjän aikaansaamaan välineellistettyyn maahantuloon ja totesi, että hallituksen tulee voida päättää rajan sulkemisesta riippumatta laillisuusvalvojan näkemyksestä.
Vuoden 2024 alussa Purra jakoi sosiaalisessa mediassa kuvia leikkuulaudoista, joissa oli hänen kuvansa ja teksti: ”Nyt on aika leikata”. Lisäksi perussuomalaisten kansanedustaja Miko Bergbom jakoi valokuvan, jossa Purra piti kädessään saksia perussuomalaisten kansanedustajien ympäröimänä. Kuvat herättivät arvostelua muun muassa opposition kansanedustajissa, jotka pitivät niitä leikkauksilla vitsailuna.
Kohu blogikirjoituksista kesällä 2023.
"Helsingin Sanomat" kirjoitti 10. heinäkuuta 2023 ”riikka”-nimimerkin rasistisista ja väkivaltaan viittaavista kommenteista Jussi Halla-ahon "Scripta"-blogissa vuonna 2008. Purra ei suoraan myöntänyt olevansa nimimerkin takana mutta kirjoitti samana päivänä blogissaan kommentteihin liittyen, ettei aio pahoitella vanhoja sanomisiaan. Seuraavana päivänä Purra kuitenkin pyysi vanhoja kirjoituksiaan anteeksi ja irtisanoutui väkivallasta, rasismista ja syrjinnästä. 14. heinäkuuta Purra myönsi, että esiin nostetut otteet ”riikan” teksteistä tosiaankin olivat hänen kirjoittamiaan. "Iltalehti" julkaisi 185 ”riikan” kirjoitusta kokonaisuudessaan muiden keskusteluista irrotettuna ja arvioi niiden välittävän kirjoittajan halveksuvaa suhtautumista yhteiskunnan vähemmistöihin ja ihonväriltään valtaväestöstä poikkeaviin maahanmuuttajiin.
12. heinäkuuta pääministeri Orpo ja Purra pitivät Kesärannassa yhteisen tiedotustilaisuuden, jossa he kommentoivat kohua. Purra vakuutti anteeksipyyntönsä olleen aito ja että kirjoituksissa oli kyse ”sisäpiirihuumorista, joka ei kuitenkaan ole puolustettavissa”. Orpo kertoi luottavansa Purraan ja uskovansa tämän olevan sitoutunut hallitusohjelmassa kirjattuihin arvoihin. Kohun myötä oppositiopuolueet vaativat eduskunnan kesätauon keskeyttämistä ja Purran luottamuksesta äänestämistä. Orpon mukaan siihen ei ollut tarvetta. 12. heinäkuuta ulkoministeri Elina Valtonen pyysi Turkin ulkoministeri Hakan Fidanilta anteeksi Purran kielenkäyttöä. Purra oli "Scripta"-viestissään käyttänyt ilmausta ”joku turkkilaisapina tms.” kuvaillessaan häntä julkisella paikalla seksuaalisesti ahdistellutta miestä.
Näkemykset.
Arvot.
Purra sijoittuu vaalikonevastausten perusteella oikeistoon. "Ylen" vaalikoneessa Purra sijoittuu arvoasteikolla vahvasti konservatiiviselle puolelle. "Helsingin Sanomien" vaalikoneen käyttämällä GAL–TAN-jakaumalla Purran näkemykset ilmentävät kansalliskonservatismia (TAN). HS:n vaalikoneeseen Purran antamissa näkemyksissä korostuu voimakkaimmin oikeistolaiset ja kansalliskonservatiiviset mielipiteet.
Purran mielestä empatia ei sovi politiikan ohjenuoraksi.
Talouspolitiikka.
Purra on kuvannut itseään fiskaalikonservatiiviksi ja nimennyt valtiovarainministeriesikuvakseen Risto Rytin. Hän kannattaa julkisen sektorin pienentämistä ja julkisten menojen priorisointia. Joulukuussa 2023 Purra totesi perussuomalaisten puoluevaltuuston kokouksessa, että Suomessa ollaan eletty liian pitkään yli varojen ja totuttu elintasoon, jota ei ole ansaittu.
Maahanmuuttopolitiikka.
Maahanmuuttopolitiikassa hän haluaa helpottaa rajojen sulkemista laittomilta maahanmuuttajilta. Purra kertoi elokuussa 2021, ettei vie perussuomalaisia hallitukseen vuonna 2023, jos muut puolueet eivät suostu maahanmuuton tiukentamiseen.
Ulkopolitiikka.
Vuoden 2019 eduskuntavaalien alla Purra vastasi ”jokseenkin eri mieltä” "Ylen" vaalikoneen väitteeseen ”Nato-jäsenyys vahvistaisi Suomen turvallisuuspoliittista asemaa.” Hänen mukaansa kysymys ”ei ollut relevantti” eikä Suomella ”niin vain ole mahdollisuuksia hakeutua Natoon”. Ukrainan sodan alkamisen jälkeen Purra ilmoitti maaliskuussa 2022 kannattavansa Suomen Nato-jäsenyyttä.
EU-politiikka.
Purra on kertonut eron Euroopan unionista olevan puolueensa ”pitkän tähtäimen strateginen tavoite”. Toisaalta Orpon hallituksen hallitusneuvottelujen alla hän kertoi, kuinka ”Suomen kansalaiset eivät kannata EU:sta eroamista.”
Vuonna 2021 Purra vastusti EU:n 750 miljardin koronaviruspandemian aikaista elvytyspakettia, jonka hän katsoi olevan ”suuri askel kohti finanssiliittoa”. Hänen mukaansa tosiasiassa paketilla ”pidetään euroa pystyssä ja yritetään paikata velkaantuneita etelän maita kuten Italiaa, jolla ei ole halua tehdä rakenneuudistuksia”.
Vaalit.
Vaalirahoitus.
Purran tukiryhmä oli eduskuntavaaleissa 2023 nimeltään Riikka Purran tukiyhdistys. Purran vaalikampanjoiden budjetti oli vuoden 2019 eduskuntavaaleissa noin 6 200 euroa ja vuoden 2023 eduskuntavaaleissa non 11 300 euroa. Purran vaalikampanjoita ovat rahoittaneet muun muassa Kirkkonummen Perussuomalaiset (2023; 1 600 euroa).
Yksityiselämä.
Purra on naimisissa "Länsiväylän" ja "Vantaan Sanomien" uutispäällikkönä työskentelevän toimittajan Mikko Välimaan kanssa. Heillä on yhteinen lapsi ja kummallakin aiemmista parisuhteista lapsi. Purra on lisäksi kertonut menettäneensä kolme lasta raskauden keskivaiheessa. Purra perheineen asuu Kirkkonummella. Purra on kasvissyöjä. Välimaa on julkaissut vuonna 2025 puolisostaan omakustannekirjan "Mitä “riikka” oikeasti kirjoitti – ja kuinka vallastaan juopunut media levitti valetietoa ympäri maailman."
Purra oli 12-vuotias, kun hänen äitinsä kuoli sydänkohtaukseen. Purran äiti oli työskennellyt Yleisradiossa.